open-index/open-wikipedia-markdown huggingface dataset:
Joniškėlio herbas

**Joniškėlio herbas** – pagrindinis Joniškėlio miesto ir Joniškėlio miesto seniūnijos (Pasvalio rajono savivaldybė) heraldinis simbolis.

## Aprašas

Mėlyname skydo lauke sidabrinis trilapis dobilo lapas ir trys auksinės šešiakampės žvaigždės (dvi skydo galvoje, viena – papėdėje).

## Simbolika

Simbolių kalboje trilapis dobilas – Švenčiausiosios Trejybės ženklas, toks titulas suteiktas Joniškėlio bažnyčiai. Žvaigždės simbolizuoja dvasinės šviesos skverbimąsi per tamsą, aukščiausių idealų siekimą, Laisvę, patikimą vadovavimą. Mėlyna skydo spalva heraldikoje reiškia ištikimybę, dievišką išmintį pastovumą ir sąžiningumą.

## Istorija

Joniškėlis nuo XIX a. pradžios buvo Šiaurės Lietuvos žemės ūkio mokymo centras, todėl miesto herbe pavaizduotas dobilo lapas ir trys žvaigždės, kurios primena dvarininkų Karpių herbą. Žvaigždės rodo ir žemės ūkio mokyklos raidos etapus, iškilius žmones palikusius ryškų pėdsaką miesto ir šalies istorijoje.

Heraldikos komisija herbą aprobavo 2005 m. sausio 13 d. (Komisijos posėdžio protokolas Nr. 316). 2005 m. vasario 28 d. herbas patvirtintas Prezidento dekretu Nr. 212. Etalono autorius – dailininkas Juozas Galkus.

## Šaltiniai
Padanijos vėliava

**Padanijos vėliava** – Padanijos (Italija) vėliava. Dažniausiai naudojamas variantas – „žalioji Alpių saulė“ balto lauko centre. Vėliavos proporcijos – 1:2.
„Žaliąją Alpių saulę“ sudaro šeši žali lapeliai, įbrėžti į žalią žiedą.

Padanijos „nepriklausomybės vėliavą“ 1996 m. rugsėjo 11 d. pasiūlė Italijos parlamento narys *Roberto Maroni*.

## Nuorodos
* Padania (Italy)
Johanesas Bobrovskis

**Johanesas Bobrovskis** (, 1917 m. balandžio 9 d. Tilžė – 1965 m. rugsėjo 2 d. Rytų Berlynas) – vokiečių rašytojas.

## Biografija
1928 m. su tėvais persikėlė į Karaliaučių, 1937 m. į Berlyną. 1933-1935 m. ir 1937 m. vasarojo pas senelius Mociškiuose ir Vilkyškiuose (Pagėgių apskritis).

Studijavo meno istoriją. 1939 m. paimtas į Vokietijos kariuomenę tarnavo ryšių dalinyje. Dalyvavo karo kampanijose Lenkijoje, Prancūzijoje, Lietuvoje (1941 m. yra buvęs Kaune, 1943 m. Vilkyškiuose, 1944 m. Kupiškio ir Zarasų apylinkėse), Rusijoje, Latvijoje. 1945-1949 m. karo belaisvis Donbaso, Pavolgio lageriuose. Grįžęs į Rytų Berlyną dirbo leidyklose.

## Kūryba
Parašė romanų, apsakymų. Prozoje vaizduojami vokiečių ir kitų tautų santykiai R. Europoje, gausu lietuvių motyvų (rašoma apie K. Donelaitį, Vydūną, Žemaitę ir kt.), Rytų Prūsijos peizažų, atsispindi paribio kult. problematika. Pasakojimo stilius lyriškas, metaforiškas, ryšku laiko ir erdvės kaita, šnekamosios kalbos intonacijos. Poezijai būdingos istorinės reminiscencijos, baltų mitologijos motyvai, asociatyvumas, daugiaplanė semantika. Eilėraščiuose eleginės intonacijos, šviesos ir šešėlių simbolika derinama su odės pakilumu, yra lietuvių liaudies dainų citatų; jie parašyti verlibru.

## Atminimas

* Rašytojo vardu pavadinta Vilkyškių Johaneso Bobrovskio gimnazija.
* 2013–2023 m. Vilkyškiuose veikė memorialinis J. Bobrovskio kambarys.

## Bibliografija
* *Sarmatische Zeit*, 1961 m., lietuvių kalba: *Sarmatijos metas* 1974 m.
* *Das Klavier*, 1961 m. *Pianinas*
* *Schattenland Ströme* 1962 m., *Šešėlių krašto upės*
* *Levins Mühle*, 1964 m., lietuvių kalba: *Levino malūnas*, 1969 m.
* *Litauische Claviere*, 1966 m., ISBN 3-379-01470-2 lietuvių kalba: *Lietuviški fortepijonai*, 1968 m.
* *Boehlendorff und Mäusefest* 1965 m., *Belendorfas ir pelių šventė*
* *Der Mahner*, 1967 m. *Graudentojas*
* *Wetterzeichen*, 1966 m. ISBN 3-8031-0019-4, *Oro ženklai*
* *Im Windgesträuch*, 1970 m. *Vėjo kaimynė*
* Rinktiniai raštai, 2 t. 1999-2000 m.

## Literatūra
* R. Sinkevičienė. Lietuva Johaneso Bobrovskio kūryboje. Vilnius, 1990.
* Unverschmerzt. Johannes Bobrowski – Leben und Werk. Hg. von Dietmar Albrecht, Andreas Degen et. al. München 2004.
* Degen, Andreas. Bildgedächtnis. Zur poetischen Funktion der Sinneswahrnehmung im Prosawerk Johannes Bobrowskis. Berlin 2004.
* Eberhard Haufe. Bobrowski-Chronik. Daten zu Leben und Werk. Königshausen & Neumann Verlag, Würzburg 1994.
* Meckel, Christoph. Erinnerung an Johannes Bobrowski. München, Wien 1989.
* Leistner, Bernd. Johannes Bobrowski – Studien und Interpretationen. Berlin 1981
* Rostin, Gerhard. Ahornallee 26 oder Epitaph für Johannes Bobrowski. Stuttgart 1978. ISBN 3-421-01831-6
* Rostin, Gerhard. Johannes Bobrowski – Selbstzeugnisse und neue Beiträge über sein Werk. Berlin 1975
* Wolf, Gerhard. Beschreibung eines Zimmers – 15 Kapitel über Johannes Bobrowski. Berlin 1975, Stuttgart 1972
* Wolf, Gerhard. Johannes Bobrowski – Leben und Werk. Berlin 1967

## Šaltiniai
Katakombos

**Katakombos** gali reikšti:

* Romos katakombos – didžiuliai požeminių laidojimų angų labirintai Romoje;
* Katakombos – pogrindinis literatūros laikraštis.
Dominykas Bociarskis

**Dominykas Bociarskis** (1836 m. Pavirvyčio dvaras, Tryškių valsčius – 1914 m. Varšuva) – Lietuvos visuomenės ir kultūros veikėjas, teisininkas.

## Biografija
Mokėsi Telšiuose, Šiauliuose, Vilniaus bajorų institute. 1860 m. baigė Maskvos universitetą, studijų metais į kultūrinę veiklą įtraukė lietuvių studentus.

1861–1862 m. dėstė rusų kalbą ir istoriją Varnių kunigų seminarijoje. Iki 1863 m. sukilimo kurį laiką buvo taikos tarpininko pavaduotojas Šiaulių apskr., prisidėjo prie sukilimo rengimo. 1862 m. pabaigoje suimtas, iki 1863 m. gegužės mėn kalintas Daugpilio tvirtovėje, vėliau ištremtas į Sibirą. Nuo 1868 m. gyveno Varšuvoje, 1874–1876 m. advokato padėjėjas Sankt Peterburge, 1876–1913 m. advokatas Kaune. Gyvenimo pabaigoje nuo lietuvių tautinio judėjimo nutolo.

## Šaltiniai
Stasys Bočkus

**Stasys Bočkus** (g. 1945 m. sausio 2 d. Mikai, Endriejavo valsčius) – Lietuvos inžinierius mechanikas, habilituotas technologijos mokslų daktaras.

## Biografija
1969 m. baigė Kauno politechnikos institutą. 1999 m. habilituotas technologijos mokslų daktaras.

Nuo 1973 m. KPI (nuo 1990 m. Kauno technologijos universitetas) dėstytojas, nuo 1995 m. Metalų technologijos katedros vedėjas; nuo 2000 m. profesorius. Lietuvos standartizacijos departamento Liejininkystės komiteto pirmininkas.

Sukūrė sudėtingo profilio ketaus ruošinių liejimo technologiją.

## Bibliografija
* Specialieji liejimo būdai, su kt., 1991 m., rusų kalba
* Specialieji liejimo būdai, 1996 m.
* Horizontalusis tolydinis ketaus liejimas, 1997 m.
* Liejinių formavimo teorija, bendraautoris Vitoldas Dagys, KTU leidykla Technologija, 2007 m.

## Šaltiniai
Eglė Bogdanienė

**Eglė Bogdanienė** (g. 1962 m. rugpjūčio 1 d. Vilnius) – Lietuvos dailininkė tekstilininkė.

## Biografija
1985 m. baigė Lietuvos dailės institutą, mokytojai J. Balčikonis, V. Daujotas, M. Šimelis, J. Urbienė.

Nuo 1991 m. Vilniaus dailės akademijos dėstytoja, nuo 2002 m. Tekstilės katedros vedėja.

## Kūryba
Sukūrė tekstilės kompozicijų gobeleno, veltinio, mišria technika. Gobelenai („Architektūros motyvai“ 1987 m., „Dviejų dalių kompozicija“ 1992 m.) kruopščiai išausti, subtilių spalvų. Tradicinės raiškos priemonės ir medžiagos derinamos su netradicinėmis – popieriumi, fotografijomis („Trys nereikalingi daiktai“ 1992 m.). Vėlesnieji kūriniai eksperimentiniai, sukomponuoti iš netekstilinių medžiagų, pvz., kavos miltelių („Skanaus“ 1998 m., „Kavos staltiesė“ 2001 m.).

Nuo 1986 m. dalyvauja dailės parodose Lietuvoje ir užsienio šalyse. 1998 m. surengė I tarptautinį veltinio simpoziumą Anykščiuose.

## Šaltiniai
Lendai

**Lendai** () – lechtų gentis, gyvenusi apytikriai Mažojoje Lenkijoje ir Raudonoje Rutenijoje (Rytų Galicijoje) VII–XI amžiuose. Lotyniškai ši gentis buvo vadinama *Lendizi*.

Lendai buvo pasklidę plačiai, nes net kai kuriose Europos tautų kalbose lenkų pavadinimas kildinamas iš šio vardo, pvz., , rytų slavų *Lyakhi*. Žodžiai lechitai, lechtų kalbos taip pat kilę iš šio pavadinimo.

## Istorija

Prieš atsikraustant slavams, šioje vietoje gyveno lygų (lūgų) gentys susiję su Pševorsko kultūra ir keltų anartų gentys susiję su Puchovo kultūra. Lygai 400 m. pr. m. e. – 300 m. e. m. kontroliavo Gintaro kelio prekybą tarp Sembos ir Romos imperijos. Juos išstūmė rytų germanų gentys gotai ir vandalai. Po jų pasitraukimo vakarų slavai lendai ir vistulai užėmė šią teritoriją.

Apie 833 m. lendų žemės buvo prijungtos prie Didžiosios Moravijos valstybės. 899 m. įsiveržus magijarams, lendai pripažino jų viršenybę. X a. pirmoje pusėje jie mokėjo duoklę Igoriui I (Konstantinui VII) iš Kijevo.

Nuo maždaug 950 metų lendai politiškai buvo susiję su Bohemija. Abrahamas ben Jakobas, keliavęs į Rytų Europą 965 m. pažymi, kad Boleslovas II iš Bohemijos valdė šalį „besitęsiančią nuo Prahos iki Krokuvos“. Jo žodžius taip pat patvirtina Prahos arkivyskupystės įkūrimo dokumentas, kuriame sakoma, kad rytinės arkivyskupystės ribos 973 m. nustatytos Bugo ir Styrė upėmis.

Apie 970 m. šis regionas kurį laiką buvo kontroliuojamas Meškos I iš Lenkijos – šitai liudija Nestoro kronika teigianti, kad Vladimiras I iš Kijevo užkariavo Raudonąją Ruteniją (Rytų Galiciją) iš lenkų 981 m. Šitą taip pat liudija ir Haličo-Volynės (Galicijos-Volynės) kronika sakanti, kad Danylo 1227 m. žygis į Kališą buvo „tiek tolimas įsiskverbimas į Lenkiją, kiek nebuvo įsiskverbęs nei vienas kitas iš kunigaikščių, išskyrus Vladimirą I, kuris buvo pakrikštijęs tą žemę“.

Regionas laikinai sugrįžo į lenkų įtakos sferą 1018 m., kai Boleslavas I užėmė Raudonąją Ruteniją žygiuodamas į Kijevą. Jaroslavas I atkariavo šią pasienio teritoriją 1031 m. ir ji liko Kijevo Rusios bei jos įpėdinės – Haličo (Galicijos)-Volynės iki 1340 m., kuomet ji dar kartą buvo perimta Lenkijos karaliaus Kazimiero III. Manoma, kad lendai tuo metu jau buvo asimiliuoti Rytų Slavų.
Bocmanas

**Bocmanas** (, iš *boot* 'valtis' + *man* 'žmogus') – prekybinio arba žvejybinio laivo įgulos denio komandos viršininkas, Karinėse jūrų pajėgose – laivo jaunesniųjų vadų pareigybė.

Prekybinio arba žvejybinio laivo bocmanas atsakingas už laivo takelažo, rangauto, inkaro, denio įrenginių ir valčių tvarkingumą, už švarą laive. Dideliuose laivuose yra vyresnysis bocmanas ir keli bocmanai.

Kariniuose laivuose gali būti vyriausiojo arba vyresniojo bocmano pareigos. Lietuvos karinėse jūrų pajėgose bocmano pareigas eina puskarininkiai, arba laivūnai.

## Carinės Rusijos laivynas
Bocmano pareigos Rusijos kariniame laivyne jau buvo 1699 m. Įstatymiškai bocmano pareigos buvo įtvirtintos 1720 m. Petro I Jūrų statute.

Bocmanas buvo aukščiausios tikrosios karo tarnybos jūrininkų rikiuotės pareigos. Už bocmaną žemesnės pareigos buvo bocmanmatas. Bocmano pareigas gaudavo bocmanmatas, jei būdavo vakansija ir kandidatas pereidavo atestaciją.

Bocmanas būdavo vyriausias jūrininkas iš visų žemutinių laipsnių jūrininkų. Jam pavaldūs buvo visi rikiuotės ir nerikiuotės jūrininkai ir puskarininkiai (). Bocmanas turėdavo žinoti visų eilinių jūrininkų ir puskarininkių vardus, jų jūrininkiškus įgūdžius ir žinias, stebėti jų elgesį. Bocmanas turėdavo išmanyti takelažo darbus, sunkumų kilnojimo techniką, rangauto pakėlimo ir nuleidimo tvarką, darbą su inkarais, laivo ginkluotę, kompasą, valčių buriavimą ir vairavimą, skylių korpuse uždengimą lopais.

### Vyresnysis bocmanas
Dideliuose laivuose būdavo:
* *vyresnysis bocmanas* – liktinis, iš laivyno konduktorių.
* du paprasti *bocmanai*.
Vyresnysiajam bocmanui laive buvo pavaldūs laivyno konduktoriai ir laikytojai (). Jis būdavo vyriausiojo laivo karininko padėjėjas, atsakingas už tvarką laive ir laivo išvaizdą.

Vyriausiasis bocmanas privalėjo pažinoti visus laivo puskarininkius ir jūrininkus, žinoti jų žinias ir tinkamumą tarnybai laive. Jis skirstydavo laivo komandai darbus ir stebėjo kaip jie atliekami. Vyresnysis bocmanas turėjo žinoti visus darbus, kuriuos prižiūri bocmanai. Žemų rangų jūrininkų atžvilgiu jis turėjo jaunesniojo pamainos karininko teises.

Į bocmanus kreipdavosi „Ponas bocmane“, „Ponas vyresnysis bocmane“.

Bocmanų pareigos buvo panaikintos 1917 m.

## Šaltiniai

* Боцман

## Nuorodos
Iliustracijos:
* Carinės Rusijos laivyno bocmanas, Georgijaus kryžiaus kavalierius
Marijonas Bogdevičius

**Marijonas Bogdevičius** (g. 1958 m. sausio 2 d. Vilnius) – Lietuvos inžinierius mechanikas, habilituotas technologijos mokslų daktaras.

## Biografija
1976 m. baigė Vilniaus 15-ąją vidurinę mokyklą. 1981 m. baigė Vilniaus inžinerinį statybos institutą. 1988 m. technikos mokslų kandidatas, 2000 m. habilituotas technologijos mokslų daktaras.

1981–1983 m. Vilniaus staklių instituto (ENIMS) inžinierius. Nuo 1983 m. VISI (nuo 1996 m. Vilniaus Gedimino technikos universitetas) dėstytojas, nuo 1995 m. Transporto technologinių įrenginių katedros vedėjas. Nuo 1991 m. docentas, nuo 2001 m. profesorius.

Nuo 1999 m. Tarptautinės Noosferos Akademijos prie UNESCO akademikas, nuo 2004 m. Tarptautinės informatizavimo akademijos akademikas, nuo 2005 m. Tarptautinės virtualios akademijos akademikas.

2016 m. Lietuvos mokslo akademija už mokslo darbą " Dinaminių ir hidrodinaminių procesų, vykstančių transporto technologinėse sistemose, tyrimai" suteikė Kazimiero Simonavičiaus (mechanika) premijos laureato vardą.

2021 m. balandžio mėn. 13 d. išrinktas Lietuvos Mokslų Akademijos tikruoju nariu.

## Mokslinė veikla
22 išradimų iš transporto technologinių įrenginių ir procesų bendraautoris. 1999 ir 2017 m. 6 LR patentai.

## Bibliografija
* Fizikinių, techninių ir matematinių uždavinių sprendimas Maple V paketu, su kt., 1999 m., rusų kalba
* Statistikos teorijos pagrindų interaktyvinis kursas, su kt., 2000 m., anglų kalba, elektroninis leidinys
* Maple 6: Matematikos, statistikos ir inžinerinių uždavinių sprendimas, su V. Aladjevu, 2001 m., rusų ir anglų k.
* Programavimo ypatumai matematinio paketo Maple aplinkoje, su V. Aladjevu, 2002 m., rusų kalba
* Sukamojo judesio perdavimo ir stabilizavimo priemonių teorija ir taikymassu B.Spruogiu, V. Turla, A.Jakštu, P. Hantel, 2009.

## Šaltiniai
GM A platforma (RWD)

**[[General Motors|GM]] A platforma** – automobilinė platforma skirta galiniais ratais varomiems vidutinės klasės automobiliams. Platforma buvo gaminama tarp 1964 ir 1981 metų, ją 1982 metams pakeitė GM G platforma.

### Automobiliai
Automobiliai naudoję platformą:
* Buick GS (1973–1975)
* Buick Skylark (1964–1972)
* Buick Special (1964–1969, 1975–1977)
* Buick Sportwagon (1964–1969)
* Chevrolet Chevelle (1964–1977)
* Chevrolet El Camino (1964–1981)
* Chevrolet Malibu (1964–1981)
* Chevrolet Monte Carlo (1970–1972)
* Oldsmobile 442 (1964–1971)
* Oldsmobile Cutlass (1964–1981)
* Oldsmobile Vista Cruiser (1964–1972)
* Pontiac Grand Am (1973–1975, 1978–1980)
* Pontiac Grand Prix (1969–1972)
* Pontiac GTO (1964–1973)
* Pontiac LeMans (1964–1981)
* Pontiac Tempest (1964–1972)
GM A platforma

**GM A platforma** gali reikšti dvi visiškai skirtingas automobilines platformas, kurias gamino General Motors:
* 1964–1981 GM A platforma (RWD);
* 1982–1996 GM A platforma (FWD).
Minamikavačio apskritis

**Minamikavačis** () - apskritis Osakos prefektūroje, Japonijoje.

2008 m. apskrityje gyveno  38 tūkst. gyventojų.

## Miesteliai ir kaimai

* Čihajaakasaka
* Kananas
* Taišis
Elektronika BK

**Elektronika BK** ( arba  'buitinis (naminis) kompiuteris') – namų kompiuterių serija, gaminta Tarybų Sąjungoje kompanijos "Elektronika". Šie kompiuteriai buvo panašios architektūros kaip PDP-11 iš JAV, juose naudoti K1801VM1 () procesorius, kurie buvo analogiški PDP-11 procesoriams LSI-11/03. Visi modeliai turėjo vieną laisvą Q-Bus lizdą ir lygiagrečią jungtį išoriniams įrenginiams.

BK kompiuteriai buvo surenkami Pavlovo Posade () (Rusija), Šiauliuose, taip pat Armėnijoje ir Kazanėje.

## Modeliai

Pirmasis modelis, **Elektronika BK-0010** (*Электроника БК-0010*), pasirodė 1985 m. sausį. Kompiuteris turėjo membraninę klaviatūrą, 32 KB RAM, iš kurios pusė buvo naudojama vaizdo atminčiai, 32 KB pastovios atmintinės su FOCAL interpretatoriumi, 3 MHz taktinio dažnio 16 bitų procesorių, o kaip vaizdavimo įtaisas galėjo būti naudojamas televizorius (prijungiamas EuroConnector jungtimi) arba vaizduoklis. Duomenų saugojimui buvo naudojamas magnetinių juostelių rašytuvas. Kompiuteris taip pat galėjo būri prijungtas ir prie spalvoto televizoriaus ir galėjo atvaizduoti 256×256 skyros grafinius elementus ir 512×256 skyros – vienspalvius.

**Elektronika BK-0010-01** buvo galingesnis modelis su įprasta klaviatūra ir programavimo kalbos BASIC dialektu Vilnius BASIC. FOCAL interpretatorius būdavo pridedamas išorinėje laikmenoje, kuri buvo jungiama į Q-Bus lizdą.

**Elektronika BK-0010Š** (*Электроника БК-0010Ш*) modelis buvo skirtas mokykloms. Kompiuteris turėjo specialų tinklo adapterį, kuris buvo jungiamas į Q-Bus lizdą.

**Elektronika BK-0011** pasirodė 1990 m. Modelis turėjo 128 KB RAM (kuri buvo padalinta į 16 KB puslapius), 4 MHz procesorių, naujesnę BASIC versiją išorinėje laikmenoje, 16 vaizdo palečių, ir turėjo galimybę naudoti diskasukį (BK-0010 serijos kompiuteriams buvo skirtas specialus diskasukio adapteris). Viena iš opercinių sistemų buvo ANDOS, nors oficialiai kompiuteris komplektuotas su BK-11 (RT-11 modifikacija).

**Elektronika BK-0011M** buvo BK-0011 modifikacija, kurioje buvo sutvarkyti kai kurie nesuderinamumai su BK-0010. Pavyzdžiui, BK-0010 programų garsai neveikė BK-0011 kompiuteriuose. Ši modifikacija greitai pasiekė rinką ir praktiškai visi BK-0011 serijos kompiuteriai buvo BK-0011M.

Visuose modeliuose buvo universali 16 bitų jungtis su atskiromis įėjimo ir išėjimo magistralėmis. Tai leido vienu metu naudoti keletą išorinių įrenginių (vairasvirtę, pelę, spausdintuvą, įvairius garso įrenginius ir kt.) tiek namų naudojimui, tiek moksle ir pramonėje. Mėgėjai prijungdavo ir pažangesnių renginių. Pavyzdžiui, sukūrė kietojo disko ir 2,5 colio diskelių įrenginio kontrolerius.

## Šaltiniai

## Nuorodos

* Elektronika BK-0011 nuotraukos 
* Электроника БК 0010 (БК 0010-01)
Liubartas

**Liubartas Demetrijus** (dar *Liubko, Lubardus*, krikšto vardas *Dmitrijus*, 1300 m. – 1383 m. rugpjūčio 4 d.) – Lucko (1323–1324, 1340–1383), Liubarsko (1323–1340) ir Voluinės (1340–1383) kunigaikštis.

LDK kunigaikščio Gedimino jauniausias sūnus. Motina – antroji Gedimino žmona Olga, Smolensko kunigaikščio Vsiavolodo duktė.

Vienas iš trijų išlikusių Lucko pilies bokštų yra pavadintas Liubarto vardu.

## Gyvenimas
1320 m. ar apie 1323 m. vedė Haličo-Volynės kunigaikščio Andrejaus Jurijevičiaus dukterį ir ėmė valdyti Lucką rytų Volynėje. Andrejui Jurijevičiui mirus gavo rytų Voluinę kaip palikimą ir ten persikėlė 1325 m.

1340 m. mirė Haličo-Volynės kunigaikštis Jurijus Boleslavas Traidenis. Kadangi Liubarto žmona buvo paskutinė iš Haličo karalių giminės, Liubartas pretendavo į visą Haličą ir Voluinę. Lenkijos karalius Kazimieras III sukėlė grėsmę Liubarto valdymui iš pradžių užimdamas Pšemyslio žemę, o vėliau ir Lvovą. Tarp Liubarto ir Kazimiero III prasidėjo ilgametė kova dėl Galicijos (Haličo) karaliaus vardo, šios kovos metu Liubartas užėmė Vladimirą, Kremenecą, Belzą, bet dėl išdavystės pateko į Kazimiero nelaisvę, iš kurios jį išlaisvino brolis Kęstutis.

Liubartas užsitikrino Maskvos kunigaikščio Simeono Išdidžiojo paramą ir ėmė drąsiau veikti prieš Lenkiją. 1349 m. Kazimieras užėmė Voluinę, bet vos tik jam paleidus kareivius į namus, Liubartas ir Kęstutis pasiuntė savo karius į Cholmo, Belzo ir Voluinės žemes, greitai jas užėmė, o po to paėmė ir Lvovą.

1350 m. tapęs našliu Liubartas vedė antrąkart – Maskvos kunigaikščio Simeono giminaitę, Rostovo kunigaikščio Konstantino dukterį Olgą-Agafiją. Jis turėjo tris sūnus: Teodorą, Simeoną ir Lazarą. Teodoras paveldėjo Volynę ir valdė iki savo mirties 1431 m.

## Išnašos

## Nuorodos
Anatema

**Anatema** ( - atskyrimas, pašalinimas) – klaidatikių atskyrimas nuo krikščionių bendruomenės (bažnyčios), prakeikimas; bažnytinė bausmė, griežtesnė nei ekskomunikacija. Buvo praktikuojama Viduramžiais visose krikščioniškose konfesijose.

Iki 1917 m. Rusijos imperijos Pravoslavų (stačiatikių) Bažnyčioje (Cerkvėje) iškilmingas prakeikimas buvo kasmet kartojamas pirmąjį Gavėnios sekmadienį - pravoslavijos triumfo dieną. Šventikai, pagarbinę Konstantiną, Eleną, Vladimirą, Olgą ir visus rusų carus bei carienes, iškeikdavo eretikus Stenką Raziną, Mazepą, Jemelką Pugačiovą, Levą Tolstojų ir dar apie 20 kitų.
Antikristas

**Antikristas** () – krikščionybėje Jėzaus Kristaus priešininkas, kuris pasirodysiąs prieš pasaulio pabaigą, apsimes Kristumi, suklaidins daugelį žmonių ir galiausiai pats žus Kristaus nugalėtas Armagedono mūšyje. Pirmosiose bažnyčiose antikristais vadino ir nepaklusnius Kristaus mokymui žmones, arba keliančius neramumus bendruomenėse tikinčiuosius.

Istorijoje Antikristu vadino Romos imperatorių Neroną, Rusijos carą Petrą I (pravoslavų sentikiai), Prancūzijos imperatorius Napoleoną I ir Napoleoną III.

1215 m. popiežius Inocentas Antikristu pavadino pranašą Mahometą, 1234 m. popiežius Grigalius – Šventosios Romos imperijos imperatorių Fridrichą.

Reformacijos metu husitai, protestantai antikristu vadino patį Romos popiežių.

Antikristo atėjimas buvo pranašaujamas 1260 m., 1326 m., 1994 m.

Antikristo atėjimu tiki judėjai ir musulmonai (Jėzus nukausiąs Antikristą ir tada krikščionys susivienys su musulmonais).

Šnekamojoje kalboje antikristu vadinama piktoji dvasia, velnias, blogas žmogus.

## Nuorodos

* Gražvydas Paukštė „Apie Pasaulio Pabaigą“: Antikristas
Konsepsjonas (Čilė)

**Konsepsjonas** () – miestas centrinėje Čilėje, 430 km į pietvakarius nuo Santjago, netoli Bio Bijaus upės žiočių ir Ramiojo vandenyno. Bio Bijaus regiono ir Konsepsjono provincijos centras. Gyventojų aglomeracijoje (Talkahuanas, San Pedro de la Pasas, Lota, Tomė, Penkas ir kt.) – beveik milijonas. Tomė ir Talkahuanas – Konsepsjono avanportai prie Ramiojo vandenyno. Mašinų gamybos, naftos perdirbimo, chemijos, tekstilės, maisto pramonė. Apylinkėse kasamos akmens anglys. Yra keturi universitetai (Konsepsjono, Bio Bijaus, technikos ir katalikų).

## Istorija

Miestas 1550 m. įkurtas Pedro de Valdivijos, prie Bio Bio žiočių, dabartinio Penko miesto vietoje. Vėliau perkeltas į šiaurę. Kolonistiniu laikotarpiu Konsepsjonas buvo svarbus karinis punktas, ir daug kartų pultas Arauko karo metu. 1565–1573 m. – Čilės generalinės kapitonijos politinis, karinis ir administracinis centras. 1818 m. Konsepsjone paskelbta Čilės nepriklausomybė.

Miestas nekartą nukentėjo nuo cunamių ir žemės drebėjimų (1570, 1657, 1751, 1835, 2010 m.).

## Sportas
* CD Universidad de Concepción – futbolo klubas;

## Galerija

File:Ex Catedral de Concepción.jpg|
File:Arco de Medicina UdeC.jpg|
File:Uss.jpg|
File:Biobus01.jpg|
File:Laguna Redonda sector Lorenzo Arenas Concepcion 02.JPG|
File:13905934169 - Flickr - Racortesl.jpg|
File:Parque Ecuador.jpg|
File:Edificio de los Tribunales de Justicia de Concepcion.JPG|


## Šaltiniai
Karolis Bohdanovičius

**Karolis Bohdanovičius** (, 1864 m. lapkričio 29 d. Ludzoje dab. Latvija – 1947 m. birželio 5 d. Varšuva, palaidotas Povonzkų kapinėse) – lietuvių kilmės lenkų geologas, geografas ir keliautojas.

## Biografija
Kilęs iš Lietuvos bajorų. 1881 m. baigė Peterburgo kasybos institutą. 1902-1919 m. Sankt Peterburgo kasybos instituto, 1914-1917 m. Rusijos geologijos komiteto, 1921-1935 m. Krokuvos kasybos akademijos profesorius. 1938-1939 m. ir 1945-1947 m. Lenkijos geologijos instituto direktorius.

Vadovavo aukso paieškų ekspedicijai Ochotsko jūroje, Kamčiatkoje, Čiukčių pusiasalyje, Aliaskoje, Kalifornijoje. Baku apylinkėse ir Prieškaukazės vakaruose tyrė naftos telkinius, Kaspijos jūroje, Irane, Turkmėnijoje – cinko ir alavo, Portugalijoje, Ispanijoje – aukso, volframo ir cinko rūdų telkinius.

Svarbiausias veikalas: Pasaulio mineralinės žaliavos (*Surowce mineralne świata* 4 t. 1951-1953 m.).

## Šaltiniai
Vitalija Bogutaitė

**Vitalija Bogutaitė-Keblienė** (g. 1934 m. balandžio 11 d. Krakėse) – lietuvių poetė, chemikė, pedagogė.

## Biografija
1944 m. su tėvais pasitraukė į Vokietiją, vėliau į JAV. 1956 m. baigė chemiją Notre Damo universitete Baltimorėje. Mokytojavo.

## Kūryba
Poezijoje reiškė bežemių kartos pasaulėjautą: lietuvių išeivijos ir kūrybos gimtąja kalba lemtis svetimoje žemėje suvokiama ir kaip universali XX a. žmogaus būsena. Eilėraščiai lakoniški, santūrūs, juose gausu Lietuvos istorijos, tautosakos įvaizdžių, konkrečių kasdienybės detalių, įgyjančių simbolinę prasme. Parašė libretą D. Lapinsko operai „Lokys“ (pastatyta 1966 m.).

Sutuoktinis literatūros kritikas Kęstutis Keblys.

## Bibliografija
* Veidrodis jūros dugne, Bruklinas, Ateitis, 1960 m.
* Lietus ir laikas, Bruklinas, Ateitis, 1969 m.
* Po vasaros, Bruklinas, Ateitis, 1978 m.
* Kelionė, poezijos rinktinė, Vilnius, Vaga, 1989 m.
* Apmąstymai arba pokalbis su savim, Vilnius, Aidai, Ateities literatūros fondas, 2000 m.

## Šaltiniai
Peter van Bohlen

**Peteris Bolenas** (, 1796 m. kovo 13 d. Vupelsas, Oldenburgas – 1840 m. vasario 6 d. Halė) – vokiečių kalbininkas, lietuvių liaudies dainų rinkėjas.

## Biografija
1821-1824 m. Halės ir Bonos universitetuose studijavo sanskritą. 1825-1839 m. Karaliaučiaus universiteto profesorius. Bendravo su L. G. Rėza ir J. Foigtu.

Apibūdino sanskrito ir lietuvių kalbos bendruosius bruožus.  1830 m. P. Bolenas išleido knygą „Apie lietuvių kalbos ir sanskrito giminystę“. 1827-1835 m. Klaipėdos krašte užrašė 130 dainų, iš jų 101 su melodijomis. 59 dainos paskelbtos žurnale *„Neue Preussiche Provinzial-Blätter“* (1857-1866 m.), 60 dainų – Kristiano Barčo rinkinyje *„Dainų balsai“* (t. 2 1889 m.).

## Bibliografija
* Über die Verwandschaft zwischen den Litauischen und Sanskritsprache, (Apie lietuvių kalbos ir sanskrito giminystę) 1830 m.

## Šaltiniai
Bonitetas

**Bonitetas** ( 'gerumas, gera kokybė') – miško medyno našumo, augimo sąlygų gerumo rodiklis. 

Nustatomas pagal tam tikro amžiaus medžių aukštį. Miško augimo sąlygos ir medynų produktyvumas vertinamas pagal bonitetines klases. Jos gali būti santykinės ir absoliutinės:
* Santykinės bonitetinės klasės, rodančios, koks yra medyno vidutinio aukščio santykis su vidutiniu amžiumi, žymimos romėniškais skaitmenimis (I, II, III, IV ir V), kartais papildomomis raidėmis (Ia, Va, Vb). Geriausiai augantys medynai yra I, o blogiausiai - V klasės. 
* Absoliutinės bonitetinės klasės, rodančios medyno aukštį arba tūrio vidutinį prieaugį tam tikro, dažniausiai 100, 50 m. amžiaus medžių, žymimos arabiškais skaitmenimis. 

Bonitavimas dar gali būti atliekamas pagal dirvožemių derlingumą ir jų žolinę dangą, normalių medynų vidutinį metinį tūrio prieaugį, 100 stambiausių 100 m. amžiaus medžių 1 ha aukštį ir kita. Bonitetinės skalės pateikiamos lentelių, grafikų ir formulių pavidalu.

## Šaltiniai
Adolfas Bolotinas

**Adolfas Bolotinas** (g. 1925 m. gegužės 20 d. Charkove) – Lietuvos fizikas, habilituotas fizinių mokslų daktaras.

## Biografija
1941 m. Charkove baigė 8 klases. Prasidėjus karui šeima evakavosi į Kirgiziją. 1943 m. sausio 21 d. buvo pašauktas į Raudonąją armiją, baigė Taškento pėstininkų mokyklą. 1944 m. sausį paskirtas 3-ojo Ukrainos fronto 1292-ojo šaulių pulko būrio vadu. Mūšiuose Rumunijoje sunkiai sužeistas. Gulėjo ligoninėse Tiraspolyje, Odesoje, Dneprodzeržinske. 1944 m. gruodį kaip 2-os grupės invalidas iš armijos demobilizuotas.

Įstojo į Leningrado elektrotechnikos institutą, studijavo signalizacijos ir ryšių inžineriją. 1945 m. persikėlė į Vilnių, įstojo į Vilniaus universiteto fizikos-matematikos fakulteto antrą kursą. Nuo 1947 m. pradėjo dirbti teorinės fizikos katedroje, kuriai vadovavo prof. Adolfas Jucys. 1954 m. apgynė mokslų kandidato, 1966 m. – daktaro disertaciją, 1967-1994 m. teorinės fizikos katedros profesorius. Vadovavo Atomų ir molekulių spektroskopijos problemų laboratorijai.

Nuo 1995 m. Niujorko mokslų akademijos, nuo 2003 m. – Izraelio nepriklausomosios akademijos tikrasis narys. Vilniaus žydų bendruomenės pirmininkas.

Profesorius 2018 m. rugsėjo 23 d. palaidotas šalia žmonos, Sudervės žydų kapinėse.

## Mokslinė veikla
Svarbiausi darbai iš atomo ir molekulinių spektrų, grupių teorijos, atomų ir molekulių teorinio tyrimo metodų ir jų taikymo. Parašė 7 knygas ir daugiau nei 350 mokslinių straipsnių.

## Bibliografija
* Grupių teorija ir jos taikymas molekulių kvantinėje mechanikoje, su N. Stepanovu, 1973 m., rusų kalba, 1999 m.
* Daugiacentriai integralai, su kt., 1975 m., rusų kalba
* Simetrijos grupių atvaizdų teorijos taikymas molekulių spektroskopijoje, su A. Dyšlisu, 1987 m., rusų kalba
* Specialiųjų funkcijų taikymas kvantinėje mechanikoje, su A. Raudeliūnu, Vilnius, 1988 m.
* Kristalų simetrijos teorijos paskaitos, su A. Dyšlisu, Vilnius, 1993 m., rusų kalba

## Įvertinimas
* 1984 m. LTSR valstybinė premija
* 1985 m. suteiktas nusipelniusio respublikos dėstytojo vardas

## Šaltiniai
Filipas Bonoskis

**Filipas Bonoskis** (tikroji pavardė *Baranauskas*, , 1916 m. kovo 7 d. Dukesnas, Pensilvanijos valstija) – JAV lietuvių rašytojas.

## Biografija
Kilęs iš lietuvių emigrantų šeimos. Mokytojavo, dirbo profsąjungose, 1947-1964 m. „Mainstream“, 1964-1968 m. JAV komunistų partijos savaitraštyje „The Worker“. 1959 m., 1960 m., 1965 m. lankėsi Lietuvoje.

Parašė sociologizuotų romanų, apsakymų (lietuvių k. rinkinys „Iškyla“ 1969 m.), apybraižų apie socialstines šalis, publicistinių straipsnių. Kūrinių išversta į rusų, lenkų, vokiečių, čekų kalbas.

## Bibliografija
* Liepsnojantis slėnis, 1953 m., lietuvių k., Vilnius, 1957 m.
* Stebuklingasis papartis, 1961 m., lietuvių k., Vilnius, 1961 m.

## Šaltiniai
Stokas prie Trento

**Stokas prie Trento** – miestas vidurio vakarų Anglijoje, prie Trento upės. Susisiekimo mazgas. Išvystyta porceliano, metalurgijos, dažymo, padangų pramonė, kalnakasyba.

## Sportas
### Futbolas
* Port Vale FC
* Stoke City FC
Didieji Lukai

**Didieji Lukai** (arba ***Velikije Lukai***) – miestas Pskovo srityje (vakarų Rusija), prie Lovatės upės, 313 km į pietryčius nuo Pskovo; rajono centras. Geležinkelio mazgas, oro uostas. Išvystyta mašinų, metalo, elektrotechnikos, statybų, medienos, maisto, lengvoji pramonė. Veikia žemės ūkio akademija, kūno kultūros institutas, dramos teatras, kraštotyros muziejus. Miesto istoriniame centre išlikusi 1704–1708 m. tvirtovė.

## Istorija

Pirmąkart minimi 1166 m. kaip ***Lukai prie Lovatės*** (). Nuo XII a. priklausė Naugardo respubklikai, 1198 m. nesėkmingai pulti Polocko ir Lietuvos pajėgų, 1211 m. pastatyta tvirtovė. Nuo 1406 m. žinomi kaip ***Didieji Lukai***, 1478 m. Maskvai sutriuškinus Naugardo respubliką, įėjo į Rusijos valstybę. Livonijos karo metu 1558 m. čia buvo apsistojęs Ivanas Rūstusis. 1580 m. rugsėjo 5 d. tvirtovę užėmė Stepono Batoro kariauna, bet 1583 m. pilis vėl atiteko rusams. 1611 m. miestas visiškai nusiaubtas, 1619 m. atstatytas. 1777 m. gavo miesto teises. Tai buvo Pskovo gubernijos miestas, apskrities centras. 1901 m. nutiestas geležinkelis. II pasaulinio karo metu vyko nuožmios kovos.

XX a. 3 dešimtmetyje per Velikije Lukus veikė ilgą laiką vienintelė Lietuvą su išorės pasauliu jungusi tarptautinė aviacijos jungtis - SSRS ir Vokietijos aviakompanijos "Deruluft" oro linija Berlynas-Karaliaučius-Kaunas-Velikije Lukai-Maskva.

## Sportas
* FK Luki-Energija (futbolo klubas);
* „Ekspreso“ stadionas ().

## Šaltiniai
Stokportas

**Stokportas** () – miestas vidurio Anglijoje, į pietryčius nuo Mančesterio (priklauso jo aglomeracijai). Įsikūręs prie Teimo ir Goito upių (Mersio intakai). 2020 m. buvo 294 197 gyventojai.

Išvystyta mašinų, siuvimo, tekstilės, maisto pramonė. Yra kepurių muziejus, miesto istorijos muziejus, rotušė, kolegija, Vernono parkas, Šv. Elžbietos ir Šv. Marijos bažnyčios.

## Istorija
Istoriniuose šaltiniuose Stokportas pirmą kartą paminėtas 1172 m. Miesto teisės nuo 1220 m.

## Sportas
* Stockport County FC (futbolas)

## Šaltiniai
Langkofelio grupė

**Langkofelio grupė** – kalnų grupė vakariniuose Dolomituose.

Ji yra tarp Griodnerio slėnio (šiaurėje) ir Fasos slėnio (pietuose), tarp Selos grupės (rytuose) ir Rozengarteno (vakaruose). Šiaurės vakaruose nuo Langkofelio yra Zeizerio Almas. Grupė pavadinta pagal jos aukščiausią viršūnę Langkofelį (3181 m).

Langkofelio grupės viršūnės sudaro lanką, kuris atsiveria tik į šiaurės vakarus. Šio lanko viduryje nėra jokios viršūnės, taigi grupė turi lyg ir „vidinį kiemą“. Tokia kalnų konfigūracija susidarė ankstyvajame triase (prieš 230 mln. metų), kai šioje vietoje buvo tropinės jūros koralinis rifas, kurio išorinė pusė buvo sudaryta iš kietesnės klinties, o vidinės uolienos buvo minkštesnės ir iškilus kalnams greitai buvo išplautos.

Vasarą keltuvu galima pasikelti iš Selos perėjos iki Langkofelio papėdėje esančios Rifugio Demetz. Iš čia takais galima apeiti tiek Langkofelį (pro Langkofelio kalnų trobelę, Konfinbiodeną ir Rifugio Comici), tiek Platkofelį (pro Langkofelio kalnų trobelę, Platkofelio kalnų trobelę ir Frydricho Augusto keliu). Į Platkofelį galima užlipti iš Langkofelkaro Oskaro Šusterio taku (įrengti apsauginiai trosai), taip pat iš Paltkofelio kalnų trobelės per stačią vakarinę keterą (be apsauginių trosų).

Žiemą aplink Langkofelio grupės kalnus yra daugybė slidinėjimo trasų.

## Viršūnės
* Gromanšpicė ()
* Inerkoflerturmas
* Cankofelis ()
* Langkofelkaršpicė
* Platkofelis ()
* Fiunffingeršpicė ()
* Langkofelis ()
Simonas Borisevičius

**Simonas Borisevičius** (Šlaveituose, netoli Darbėnų – po 1838 m. Prancūzijoje) – Lietuvos pedagogas, 1831 m. sukilimo dalyvis.

## Biografija

Kilęs iš valstiečių. Salantų parapinės mokyklos mokytojas. 1831 m. vasario su Gintališkės dvaro (10 km į rytus nuo Salantų) baudžiauninku J. Giedrimu vadovavo Gintališkės ir Salantų parapijų valstiečių pasipriešinimui caro valdžiai. Nuo 1831 m. kovo sukilėlių pulko vado pavaduotojas, kapitonas. Sukilimui baigiantis emigravo į Prancūziją. Emigracijoje lietuviškai susirašinėjo su kitai sukilėliais.

## Šaltiniai
Desiukiškiai

:: *Apie kaimą Skiemonių seniūnijoje žr. [[Desiuškiai]].


*'Desiukiškiai''' – kaimas Anykščių rajono savivaldybėje.

## Istorija

Desiukiškių dvaras kadaise priklausė bajorams Prušinskams.

## Gyventojai

## Šaltiniai
Libertava

**Libertava** – kaimas Molėtų rajono savivaldybės šiaurės vakaruose, 2 km į rytus Dapkūniškių. Išlikęs Libertavos dvaras. Šalia telkšo Libertavos ežeras.

## Istorija

Libertavos dvaras yra priklausęs Prušinskams. 1914 m. minimas juodraštinėje Balninkų bažnyčios priešvedybinės apklausos knygoje.

## Gyventojai

## Šaltiniai
Stanislova Borisienė

**Stanislova Gopaitė-Borisienė** (1925 m. gruodžio 5 d. Kaunas – 1980 m. kovo 20 d. Vilnius) – Lietuvos teatro aktorė, teatro ir televizijos režisierė, redaktorė, meno veikėja.

## Biografija
1944 m. baigė Kauno dramos teatro studiją. 1944–1952 m. Kauno dramos teatro (1949–1959 m. Kauno muzikinis dramos teatras) aktorė, 1950–1952 m. ir direktorė. 1949 m. baigė Kauno universiteto Istorijos ir filologijos fakultetą. 1953–1956 m. Lietuvos radijo komiteto meninių laidų vyr. redaktorė, viršininko pavaduotoja, nuo 1957 m. Lietuvos televizijos ir radijo vyr. režisierė.

Televizijos filmams ir laidoms parašė literatūrinių scenarijų.

## Režisuoti TV spektakliai
* 1959 m. Petras Cvirka. Sąžinė
* 1959 m. Džekas Londonas. Nužudyti žmogų
* 1961 m. Bertoldas Brechtas. Baltasis kryžius
* 1965 m. Justinas Marcinkevičius. Pušis, kuri juokėsi
* 1966 m. Daniilas Graninas. Skrendu į audrą

## Šaltiniai
Leonas Borovskis

**Leonas Borovskis** (, slapyvardis Pergrubius, 1784 m. gegužės 27 d. prie Pinsko – 1846 m. balandžio 16 d. Vilnius,Lietuvos filologas.

## Biografija
1801–1803 m. studijavo Vilniaus universitete, 1814–1832 m. jame dėstė retoriką, poetiką, 1832–1842 m. Vilniaus dvasinėje akademijoje dėstė homiletiką, nuo 1821 m. profesorius. Priklausė Šubravcų draugijai. Bendravo su universiteto studentais (t. p. ir su A. Mickevičiumi).

Traktate „Pastabos apie poeziją ir retoriką“ (*Uwagi nad poezją i wymową* 1820 m.) nepritarė klasicizmo normoms, propagavo romantizmą, pabrėžė liaudies dainų reikšmę. Vilniaus periodinėje spaudoje paskelbė straipsnių apie literatūrą.

## Šaltiniai
Vincentas Bortkevičius

**Vincentas Bortkevičius** (1776 m. Paliesius netoli Mielagėnų – 1838 m. Rusija) – 1794 m. ir 1831 m. sukilimų Lietuvoje veikėjas.

## Biografija
Kilęs iš Lietuvos bajorų giminės. Per 1794 m. sukilimą artilerijos poručikas. Kovėsi ir Varšuvoje.

1831 m. Užnerio apskr. (vėliau Švenčionių apskritis) sukilėlių vadas. Balandžio 17-21 d. dalyvavo K. Zaulskio vadovaujamiems sukilėliams nesėkmingai puolant Vilnių. Gegužės 5 d. pasitraukė į Dysnos apskritį, kur jo kovotojai susijungė su Dysnos ir Vileikos apskričių sukilėliais ir nužygiavo į Ukmergės apskritį. Gegužės 21 d. vadovavo sukilėlių kavalerijai kautynėse ties Kačergiške 7 km į rytus nuo N. Daugėliškio. 1832 m. sausio 9 d. suimtas, kalintas. 1833 m. spalio mėn. ištremtas į Vologdos, vėliau į Smolensko guberniją.

## Šaltiniai
Viktoras Kunickas

**Viktoras Kunickas** (1930 m. rugsėjo 1 d. Laukuva – 2008 m. birželio 12 d. Šiauliai) – Lietuvos dailininkas, skulptorius, pramoninio dizaino pradininkas Lietuvoje.

## Biografija
1948 m. baigė Šilalės gimnaziją, 1950 m. baigė Kauno dailės mokyklą, 1962 m. – Vilniaus dailės institutą. 1963 m. Kapsuko (dab. Marijampolė) vyr. architektas, atleistas, kai nedavė leidimo atidaryti su broku pastatytos kombinuotų pašarų gamyklos.Nuo 1964 m. Šiaulių dviračių gamyklos „Vairas“ krovėjas, po kelių mėnesių – įmonės vyriausias dailininkas, pramoninės estetikos grupės vadovas. Vėliau – Šiaulių televizorių gamyklos, gamyklos „Nuklonas“ dailininkas.

## Kūryba
Paruošė projektus ir vadovavo pertvarkant Šiaulių „Vairo“, Televizorių, Staklių, „Nuklono“, Mažeikių Pabaltijo specializuotos montavimo valdybos ir kitų įmonių bei gamyklų interjerus. Sukūrė „Vairo“ prekės ženklą, pirmąjį lietuviško televizoriaus „Tauras“ modelį,  Šiaulių miesto ženklą. Vienas pirmųjų tuometinėje TSRS gamyklų cechų patalpose pradėjo naudoti meninius akcentus, želdinius, triukšmą mažinančias priemones, pakabinamas lubas.

1996 m. surengė personalinę portretų parodą „Šiauliečiai mano kūryboje“.

## Darbai
* Monumentas Lietuvos partizanams, Radviliškis
* Monumentas Kovotojams už Lietuvos nepriklausomybę, Bazilionai
* Generolas Jonas Noreika-Vėtra, paminklinis akmuo su bareljefu, Šukionys,
* Jonas Noreika, memorialinė lenta prie Šiaulių apskrities administracijos pastato
* Paminklo maketas Prisikėlimo apygardos partizanams Šiauliuose
* Aktorė Irena Liutikaitė, biustas
* Aktorė Genovaitė Vaiginytė, biustas
* Dailininkas Jeronimas Kmieliauskas, biustas
* Dizaineris Vilius Puronas, biustas
* Poetas Juozas Sabaliauskas, biustas
* Muzikas Jonas Lamauskas, biustas
* Mokytojas Jonas Krivickas, biustas
* Profesorius Vytenis Rimkus, biustas
* Antkapiniai paminklai gydytojui Z. Vaišvilai, teisėjui A. Tijūnėliui ir kt.

## Literatūra
* Birutė Žymantienė. Viki-Viktoras, Šiauliai, 2008 m.

## Šaltiniai
Robertas Stasys Boris

**Robertas Stasys Boris** (tikroji pavardė *Borysas*, g. 1930 m. balandžio 19 d. Detroitas, Mičigano valstija) – verslininkas, JAV lietuvių visuomenės veikėjas.

## Biografija
1955 m. baigė Detroito universitetą, 1960 m. – Kelių eismo ir pervežimų koledžą (College of Advanced Traffic and Transportation). Iki 1963 m. korporacijos „U. S. Cold Storage“, 1963–1990 m. bendrovės „Earl C. Smith“ viceprezidentas.

Nuo 1948 m. Lietuvos vyčių organizacijos narys, 1960–1963 m. pirmininkas, nuo 1965 m. garbės narys. 1980–1983 m. Amerikos lietuvių Romos katalikų federacijos valdybos narys. Lietuvių katalikų religinės šalpos valdybos narys. 1989 m. įsteigė komitetą „Pagalba Lietuvai“, nuo 1992 m. pirmininkas, atvežė Lietuvos ligoninėms medicinos priemonių už 15 mln. JAV dolerių. Nuo 1990 m. Detroito šv. Antano lietuvių parapijos tarybos vicepirmininkas.

## Įvertinimas
2000 m. Gedimino 4 laipsnio ordinas

## Šaltiniai
Lietuvos provincija

**Lietuvos provincija** (), **Prūsų Lietuva** (*Preussische Litauen*), **Lietuva** (*Litauen*) – Prūsijos kunigaikštystė (1525–1701 m.), Prūsijos karalystės (nuo 1701 m.) dar žinoma kaip Mažoji Lietuva administracinio teritorinio vieneto Lietuvos departamento (1736–1818 m.) pagrindinė dalis.

## Istorija
Lietuvos provincijos terminas valstybės teisiniuose dokumentuose, valdovų įsakuose ir potvarkiuose vartotas nuo 1618 m. iki XIX a. pradžios. Oficialiai nustotas vartoti, kai Lietuvos provincija įėjo į 1818 m. įkurtą Gumbinės apygardą; mokslinėje literatūroje vartojamas iki šiol. Kartais Lietuvos provincija vadinta Prūsų Lietuva arba tiesiog Lietuva (pvz., XVIII a.–XIX a. periodiniuose leidiniuose, knygose ir žemėlapiuose).

## Geografija
Lietuvos provincija apėmė Mažosios Lietuvos branduolį – lietuviškiausias apskritis, kurių plotas – apie 10 000&nbsp;km²:

* Įsruties apskritis
* Klaipėdos apskritis, 1818 m. prijungta prie Karaliaučiaus apygardos
* Ragainės apskritis
* Tilžės apskritis

## Šaltiniai
Madagaskaro ariaris

**Ariaris** – Madagaskaro valiuta. ISO 4217 kodas – „MGA“. Ariaris padalintas į 5 iraimbilanjas. Tai vienas iš dviejų nedešimtainių piniginių vienetų pasaulyje (kitas – Mauritanijos ugija). 2005 m. sausio 1 d. pakeitė Madagaskaro franką.
Mauricijaus rupija

**Rupija** – Mauricijaus valiuta. ISO 4217 kodas − „MUR“. Padalintas į 100 centų.

Rupija kaip vietinė Mauricijaus valiuta buvo įvesta 1876 m. Taip nutiko dėl gausios indų imigracijos ir didelio Indijos rupijų srauto į Mauricijų. 1877 m. buvo įvesta Mauricijaus rupija, pakeitusi Indijos rupiją, svarą sterlingų ir Mauricijaus dolerį. Iki 1914 m. Mauricijaus valiuta buvo naudojama ir Seišeliuose, vėliau ją pakeitė Seišelių rupija. 1934 m. Mauricijaus rupija buvo atsieta nuo Indijos rupijos ir susieta su svaru sterlingų. Šis fiksuotas kursas išliko iki 1972 m.
Shinobi: Heart Under Blade

**Shinobi: Heart Under Blade** – 2005 fantastinė Japonijos veiksmo drama. Filme pasakojame apie šinobius (*shinobi*), kovotojus įvaldžiusius neįtikėtinas galias ir tuo keliančius grėsmę šalies valdžiai. Filmo pagrindiniai veikėjai yra du įsimylėję jaunuoliai iš priešiškų klanų, kurių karas tęsiasi amžius.

## Aktoriai
* Yukie Nakama – Oboro (Iga)
* Jô Odagiri – Kouga Gen – no – suke (Kouga)
* Tomoka Kurotani – Kagerou (Kouga)
* Erika Sawajiri – Hotarubi (Iga)
* Kippei Shiina – Yakushiji Tenzen (Iga)
* Takeshi Masu – Muroga Hyouma (Kouga)
* Mitsuki Koga – Chikuma Koshirou (Kouga)
* Tak Sakaguchi – Yasha – maru (Iga)
* Houka Kinoshita – Kisaragi Saemon (Kouga)
* Shun Ito – Minonenki (Iga)
* Riri – O-Gen (Iga klano vadas)
* Minoru Terada – Kouga Danjou (Kouga klano vadas)
* Masaki Nishina – Yagyu Jyubei Mitsuyoshi
* Toshiya Nagasawa – Yagyu Tajima – no – kami Munenori
* Yutaka Matsushige – Hattori Hanzou
Sociobiologija

**Sociobiologija** – tarpdisciplininis mokslas, sisteminis socialinio elgesio biologinių pagrindų tyrimas. Sociobiologija bando paaiškinti gyvų organizmų elgesį tam tikrų, evoliucijos metu išsivysčiusių, savybių rinkiniu.

Dažnai laikoma biologijos ir sociologijos mokslų šaka. Tuo pačiu sociobiologijos tyrimo laukas susikerta su evoliucijos teorijų tyrimais, zoologija, genetika, archeologija ir kitomis mokslinėmis disciplinomis. Tarp socialinių mokslų sociobiologijai artimiausia yra evoliucinė psichologija.

Sociobiologijos pradininkas buvo Edward Wilson, kuris 1975 m. išleido knygą *Sociobiology: The New Synthesis*. Tai buvo pirmasis bandymas paaiškinti tokius gyvūnų (daugiausia skruzdžių, nes tai buvo Wilson pagrindinė tyrimų sritis) socialinio elgesio tipus kaip altruizmas, agresija ir pan.

Sociobiologijoje pagrindinę vietą užima keletas sąvokų:
* **Inclusive fitness** („bendrasis pajėgumas“) – pagal klasikinį apibrėžimą reiškia bendrą individualaus pajėgumo (*individual fitness*) ir kitų giminystės ryšiais susijusių grupės narių pajėgumo sumą tam tikroje situacijoje. Toks sumavimas yra įmanomas tik tada, kai pagrindiniu veikėju laikomi genai, o individai tėra jų genų išgyvenimą palaikančios mašinos (*survival machine*). Pasak R. Dawkins individai tėra nemirtingų genų išlikimo mašinos. Giminystės ryšiais susiję organizmai, kurie turi didelę bendrų genų dalį žvelgiant iš genų perspektyvos yra svarbūs, nes jų išlikimas užtikrina bendrų genų išlikimą.
* **Kin selection** („giminingoji atranka“) yra altruistinis (sąmoningai ar nesąmoningai) organizmo elgesys siekiant padidinti giminingų organizmų pajėgumą. Altruizmas šiuo atveju suprantamas kaip pasiaukojamas elgesys, kai organizmas mažina savo paties pajėgumą didindamas kitų pajėgumą.

Paprastai sociobiologija nagrinėja nedideles grupes (10-100 individų), turinčių didelį genetinį bendrumą.

Kai kurie tyrinėtojai sociobiologijos prielaidas taiko ir didelėms socialinėms grupėms – gentims, etninėms grupėms, tautoms. Pierre L. van den Berghe teigimu ankstyvosios etninės grupės buvo pakankamai mažos, o jų narių genų bendrumas didesnis nei išorinių grupių, o tai skatino altruistinį elgesį, nes didino bendrąjį pajėgumą (inclusive fitness). Šioms ankstyvosioms etninėms grupėms išsiplėtus į dideles tautas giminystės ryšiai liko tik simboliniai, tačiau etninės grupės esmė liko ta pati. Norint atpažinti tokiai grupei priklausančius narius, kai grupė yra didelė ir jų neįmanoma pažinoti visų asmeniškai, galimi keli keliai: genealoginis, fenotipinis, specifinė išvaizda, elgesys (įskaitant kalbą).

## Nuorodos
Algirdas Bosas

**Algirdas Bosas** (g. 1943 m. kovo 9 d. Kėdainiuose) – Lietuvos skulptorius.

## Biografija
1972 m. baigė Lietuvos dailės institutą. 1972–1974 m. dėstė Panevėžio dailės mokykloje, 1974–1977 m. dirbo Klaipėdos „Dailės“ kombinate, nuo 1992 m. Klaipėdos E. Balsio menų gimnazijos dėstytojas.

## Kūryba
Nuo 1973 m. dalyvauja parodose. Individualios parodos:
* Klaipėda – 1987 m., 1992 m., 1996 m.
* Kaunas – 1988 m.
* Vilnius – 1989 m., 1998 m.
* Ryga – 1991 m.
* Panevėžys – 1994 m.
* Kėdainiai – 1995 m., 1999 m.
* Liepoja – 1997 m.

Sukūrė dekoratyvinių ir monumentalių skulptūrų, plakečių („Dailininkas ir modelis“ 1984 m.), medalių („Medalis muziejui“, „Balys Buračas“, „Marius Katiliškis“, „Antanas Vaičiulaitis“, „Antanas Vienažindys“, smulkiosios skulptūros. Kūriniai stilizuotos formos, raiškios plastikos, apibendrinti siluetai derinami su smulkiomis grafinėmis detalėmis. Medaliai pabrėžto grafinio piešinio.

## Darbai
* Šeima, 1979 m., Klaipėda
* Martynas Mažvydas, 1980 m., Klaipėda
* Rytas, 1984 m., Klaipėda
* Bokštas, 1990 m., Klaipėda
* Ilgesio paukštė, 1999 m., Klaipėda
* Žiogas, 1997 m., Debrecenas
* Teatro istorija, I–IV, reljefai, Klaipėdos dramos teatras, 1989 m.
* Jurgis Pabrėža, Kretinga, Kretingos Viešpaties Apreiškimo Švč. Mergelei Marijai bažnyčia, 1993 m.
* Memorialinės lentos Antanui, Jonui ir Petrui Vileišiams Vilniaus Šv. Mikalojaus bažnyčia, 2002 m.
* Šv. arkangelo Mykolo skulptūra, Gargždų bažnyčia (frontone), 2015 m.

## Šaltiniai
LHC@home

**LHC@home** – CERN laboratorijos paskirstytųjų skaičiavimų programa, naudojanti BOINC karkasą. Programa naudojama kaip pagalbinė priemonė 2008 m. rugsėjo 10 d. pradėjusio veikti Didžiojo hadronų priešpriešinių srautų greitintuvo protonų skriejimui modeliuoti. Šiuo metu prie projekto prisijungę 61 320 savanoriai, iš kurių beveik 17 000 – aktyvių.

Programos beta versija pasirodė 2004 m. rugsėjo 1 d., o per pirmą parą prie projekto prisijungė per 1000 vartotojų. Projektas, su 5000 naudotojų limitu, viešai buvo pristatytas rugsėjo 29 d., minint CERN 50-ies metų jubiliejų. Tačiau šiuo metu naudotojų skaičius neribojamas.

## Programinė įranga

Projekto programinė įranga susideda iš programos „SixTrack“, kurią sukūrė Frank Schmidt iš CERN Greitintuvų ir pluoštų departamento. Nauja programa sukurta remiantis ankstesne programa, naudota vokiečių greitintuve DESY. „SixTrack“ parsisiųsti galima iš BOINC tinklalapio tiesiai į dalyvių kompiuterius, turinčius Windows ar Linux operacinę sistemą. Ji modeliuoja dalelių greitinimą 27 km ilgio LHC greitintuve. Modeliavimu siekiama išsiaiškinti jų orbitos stabilumą.

Viename darbo vienete, kurį apdoroja kompiuteris, modeliuojamas 60 dalelių skriejimas 100 000 (kartais – 1 000 000) ratų greitintuve. Realybėje tai trunka mažiau, nei 10 sekundžių.

Orbitos stabilumo informacija naudojama aptikti, ar dalelė orbitoje iškrypsta iš kurso ir atsitrenkia į vamzdžio, kuriame skrieja, sieneles. Jei realiame greitinime tai nutiktų per dažnai, tai sugadintų greitintuvą ir jam reikėtų dažno remonto. Atlikus didelį skaičių tokių modeliavimų, galima nustatyti sąlygas, reikalingas, kad dalelių pluoštas išliktų stabilus.

## Šaltiniai

## Nuorodos
* LHC@home interneto svetainė 
* BOINC interneto svetainė 
* „SixTrack“ interneto svetainė
Čangas

**Čangas** (, ) - tibetiečių alkoholinis gėrimas, gaminamas iš ryžių.

Populiarus rytų Himalajuose: Tibete, Sikime, Ladake, Nepale, Butane.

## Vartojimas
Vasarą dažniausiai geriamas kambario temperatūros. Šaltu oru ir žiemą patiekiamas karštas.